kardosdrur/scandi-wiki huggingface dataset:
Jacob Staehelin

Jacob Staehelin (født 25. september 1972) er en dansk journalist, der er redaktionschef for Sporten.dk, der drives af Berlingske Media og leverer stof til bl.a. Berlingske Tidende, B.T. og URBAN.

Staehelin blev student fra Aalborg Katedralskole i 1992 og uddannet journalist fra Danmarks Journalisthøjskole i 2003. Han blev derefter sporsjournalist ved Ritzau og kom i 2006 til B.T. som sportschef. Siden 2008 har han som følge af etableringen af Sporten.dk været redaktionschef for denne.

Kilder 

Sportsjournalister fra Danmark
Danskere i 2000-tallet
Personer fra Aalborg
Redaktører fra Danmark
Journalister ved BT
Journalister ved Berlingske
Studenter fra Aalborg Katedralskole
My Secret Lover (sang)

"My Secret Lover" er en sang af det danske band Private, og det første hit single fra albummet af samme navn fra  2007. Sangen debuterede som nr. 1. på de Danske hitlister. Sangen referer meget til 1980-ernes synth pop, og mange anmeldere har sagt at den minder meget om sangerne Prince og Michael Jackson.

Sange fra 2007
Private
Oluf Mortensen (Baden)

Oluf Mortensen Baden (død 28. august 1485) var biskop i Roskilde Domkirke. 

Han hørte til en sjællandsk slægt. Oluf Mortensen nævnes allerede 1441 som ærkedegn i Roskilde og kong Christoffer af Bayerns kansler, hvilken værdighed han også beklædte i begyndelsen af Christian 1.s regering. I 1448 var han provst, og 1461 blev han biskop i Roskilde. Han har i begge disse stillinger gjort sig højt fortjent ved genopførelsen af Roskilde Domkirke efter branden 1443, og han indviede 1464 den nye bygning, hvis mægtige centralspir han har ladet rejse. Han har også opført det nordøstlige våbenhus med den skønne, ornamentrige spidsbuegavl, ligesom han stiftede og funderede Sankt Birgitta kapellet, i hvilket han selv blev begravet, og hvor endnu hans i nyere tider stærkt restaurerede ligsten findes bevaret. Som rigets øverste kansler har han været deltager i sin tids politiske historie, og endnu året før sin død ses han at have taget levende del i forhandlinger med hanseatiske sendebud. Skønt kongens ven og trofaste støtte forsømte han dog ikke lige over for denne at hævde sit stift adkomst til Københavns Slot og by, om end uden virkning. Han døde 28. august 1485 og må regnes blandt de af Roskilde Stift mest fortjentsfulde bisper.

Kilder 

 
 Danmarks Adels Aarbog 1884.
 Christian I’s Diplomatarium
 Ny kirkehistoriske Samlinger II.

Biskopper over Roskilde Stift
Førreformatoriske katolske biskopper fra Danmark
Danskere i 1400-tallet
Louise Fletcher

Louise Fletcher (født 22. juli 1934 i Birmingham, Alabama, USA, død 23. september 2022) var en amerikansk skuespillerinde.

Hun medvirkede i en række fjernsynsserier fra 1958 til 1961, og gjorde et comeback med filmdebuten i Robert Altmans Thieves Like Us (Tyve som os, 1974), og vandt en Oscar-pris for sin hovedrolle som oversygeplejerske Ratched i One Flew Over the Cuckoo's Nest (Gøgereden, 1975). Fletcher spillede senere i film som The Cheap Detective (Mens vi taler om mord, 1978), Brainstorm (Brainstorm - Indhentet af fremtiden, 1983) og The Player (1992).

Eksterne henvisninger 

 

Skuespillere fra Alabama
Oscar for bedste kvindelige hovedrolle
Personer fra Birmingham (Alabama)
Stina Willumsen

Stina Willumsen (født 23. marts 1977) er en tidligere dansk politiker, der var medlem af Odense Byråd, valgt for SF. Fra 2010 til udgangen af 2012 var hun rådmand for Børn- og Ungeforvaltningen. Hun fik 11.349 stemmer ved kommunalvalget i 2009 og blev således kun overgået af Jan Boye og Anker Boye i personligt stemmetal. Ved nytåret 2012/13 gik hun på barselsorlov, hvorefter hendes post som rådmand blev overtaget af partifællen Brian Dybro.

Willumsen blev student fra Vestfyns Gymnasium i 1997 og cand.scient.pol. fra Syddansk Universitet i 2006. Før Willumsen blev rådmand, arbejdede hun som energipolitisk rådgiver hos Energinet.dk.

Hun blev medlem af Odense Byråd i 2001 og har bl.a. været gruppeformand og formand for kommunens §17, stk. 4-udvalg om sundhedspolitik (2005-2009), ligesom hun været medlem af Børn- og Ungeudvalget.

I sommeren 2012 meddelte hun, at hun ikke genopstiller ved kommunalvalget i 2013.

Referencer

Kilder og eksterne henvisninger 
 Stina Willumsens hjemmeside 
 Om Stina Willumsen på fyens.dk's valgguide 
 Nu skal det ku' mærkes, at SF er blevet et stort parti information.dk 19. november 2009
 Biografi på Odense Kommunes hjemmeside

Politikere fra SF
Medlemmer af Odense Byråd
Politologer fra Danmark
Rådmænd i Odense
Valgbarhedsnævnet

Valgbarhedsnævnet er uafhængigt organ nedsat af Indenrigs- og Socialministeriet, der tager stilling til sager, hvor der er stillet spørgsmål til folkevalgte politikeres valgbarhed. 

Valgbarhedsnævnet vurderer, hvorvidt et medlem af en kommunalbestyrelse eller et regionsråd er valgbar, hvis vedkommende er straffet for kriminalitet. Hovedreglen er, at medlemmet mister sin valgbarhed, hvis det ved en dom eller bøde er straffet for en handling, der i almindeligt omdømme gør medlemmet uværdig til at være politiker. Nævnets afgørelse kan ikke ankes til anden offentlig myndighed.

Nævnet tager også stilling til valgbarheden for personer, der besidder andre offentlige hverv, som forudsætter at de pågældende er valgbare til kommunalbestyrelser og regionsråd. Spørgsmål om valgbarhed for personer indvalgt i Folketinget eller Europa-Parlamentet afgøres af Folketinget.

Medlemmerne af nævnet er dels udpeget af indenrigs- og socialministeren, dels af KL og Danske Regioner. Formanden er landsdommer eller højesteretsdommer.

Kilder
 Om Valgbarhedsnævnet på Indenrigs- og Socialministeriets hjemmeside

Danske nævn
Ellen Burstyn

Ellen Burstyn, egentlig Edna Rae Gillooly, (født 7. december 1932 i Detroit, Michigan, USA) er en amerikansk filmskuespiller.

Hun filmdebuterede i 1964, og er en betydelig karakterskuespiller med hovedroller i The Last Picture Show (Sidste forestilling, 1971), The King of Marvin Gardens (Jeg køber Rådhuspladsen, 1972) mod Jack Nicholson, The Exorcist (Eksorcisten, 1973) og Alice Doesn't Live Here Anymore (Alice bor her ikke mere, 1974). For rollen i sidstnævnte vandt hun en Oscar-pris. Hun har siden gjort betydelig indsats i film som Dying Young (1991), How to Make an American Quilt (Kærlighedens mønster, 1995), Requiem for a Dream (2000) og The Fountain (2006); de to sidstnævnte instrueret af Darren Aronofsky. Hun var fra 1982 til 1987 kunstnerisk leder for teaterskolen Actors Studio i New York sammen med Al Pacino; fra 2000 udgør hun, Pacino og Harvey Keitel styret for skolen.

Eksterne henvisninger 
 

Skuespillere fra Michigan
Oscar for bedste kvindelige hovedrolle
Personer fra Detroit
Pseudonymer
Alyx Vance

Alyx Vance er en fiktiv person i Valves first-person shooter-computerspil Half-Life 2 fra 2004 og de efterfølgende versioner: Half-Life 2: Episode One og Half-Life 2: Episode Two samt det nye VR-spil Half-Life: Alyx. Alyx Vance er en ung kvinde midt i tyverne af sort/asiatisk afstamning, og er en fremtrædende figur i menneskernes modstand mod aliens, som kaldes Combine, samt mod medløberen, Dr. Breen. Hun er en nær ven og allieret af Gordon Freeman og anses for at være den primære heltinde i serien. Alyxes ansigt er en modificeret udgave af den virkelige skuespillerindes Jamil Mullen ansigt, og Merle Dandridge lægger stemme til.

Figurer fra Half-Life
Pól Thorsteinsson

Pól Thorsteinsson (født 17. november 1973 i Vágur) er en færøsk fodboldspiller.

Karriere 
 1991-1996 – VB Vágur 
 1996 - OB
 1997 - VB Vágur
 1998-1999 – B36 
 2000 – Valur, Island 
 2001 – B36 
 2002 – NSÍ 
 2003-2005 – B36 
 2006-2007 – NSÍ 
 2007-2009 – VB/Sumba

Færøerne Cup – Løgmanssteypið 
Thorsteinsson har tre gange vundet det såkaldte "Løgmanssteypið" (før hed det "Ísafjarðasúlan"): 
 2001 med B36 
 2002 med NSÍ
 2003 med B36 (Løgmanssteypið kaldes Faroe Islands Cup på engelsk)

Færøsk mesterskab 
Tre gange har Thorsteinsson vundet Færømesterskabet i fodbold: 
 2001 og 2005 med B36
 2007 med NSÍ.

Topscorer for VB Vágur 
I 2009 scorede Thorsteinsson sit 50. mål for VB/Sumba (før 2005 hed boldklubben kun VB, siden 1. januar 2010 hedder fodboldklubben FC Suðuroy). Han var ligeledes topscorer for sit hold i 1993 med 6 mål).

Landsholdskarriere 
Han har spillet 37 kampe for det færøske landshold i fodbold i perioden 1997 til 2004 hvor han spillede i forsvaret.

Referencer

Eksterne henvisninger 

 www.vb1905.fo  VB/Sumba – Fra 2010 nyt navn: FC-Suðuroy
 www.fcb36.org  B36 Tórshavn
 www.nsi.fo FC NSÍ
 www.football.fo Færøernes Fodbold Union

Fodboldspillere fra Færøerne
Fodboldlandsholdsspillere fra Færøerne
Personer fra Vágur
Lindholm Station (Slangerupbanen)

Lindholm Station var en station på den nu delvist nedlagte Slangerupbanen. Lindholm var opkaldt efter den nærliggende Lindholm gård. Stationen åbnede den 20. april 1906 og blev nedlagt den 23. maj 1954 i forbindelse med, at banen blev nedlagt mellem Farum og Slangerup. Stationen blev brugt til en del godstransport af sten og grus. Dette blev blandt andet benyttet til de store baneanlæg i og omkring København.

Lindholm station blev i 1970-80’erne benyttet som skolekoloni af bl.a. Tårnby Kommunes skoler.

Kilder og henvisninger

Nedlagte jernbanestationer i Danmark
Bygninger, konstruktioner og anlæg i Frederikssund Kommune
Perspektiv (overført betydning)

Perspektiv i denne betydning er ensbetydende med at se på tingene på en vis afstand, så helheder og sammenhænge kan opfattes.
 
Når man er dybt involveret i noget, kan man undertiden have svært ved at danne sig et overblik. Man kan ikke se skoven for bare træer. Det kan hjælpe at træde lidt tilbage og måske se på tingene med friske øjne efter at have sundet sig lidt. Man taler om at se på tingene i et helhedsperspektiv. Er der overvejende tale om tilbageskuende perspektivering, taler man om at anskue tingene retrospektivt eller se på tingene i retrospektiv. Er der overvejende tale om fremadskuende perspektivering, taler man om fremtidsperspektiver, eventuelt om perspektivplaner. Ligger noget langt ude i fremtiden, (så man ikke behøver at bekymre sig om det lige nu og her) kan man bruge vendingen "set i langsigtet perspektiv ...".

Hvis der er tale om bestemte aspekter eller størrelsesordner kan man bruge forskellige former, som f.eks. set i økologisk perspektiv ... etc., og ved litteraturstudier kan opgaven være at blotlægge forskellige underliggende perspektiver (sociale, politiske, psykologiske osv). 

Psykologi
Litteratur
Uggeløse Skov Trinbræt

Uggeløse Skov Trinbræt åbnede den 1. oktober 1933 på den nu delvist nedlagte Slangerupbanen. Trinbrættet lukkede den 23. maj 1954, hvor banestykket mellem Farum og Slangerup blev nedlagt. Trinbrættet blev åbnet for at få københavnerne til at tage toget helt til Uggeløse Skov. Dette lykkedes dog kun delvist, og trinbrættet blev det mindst benyttede standsningssted på banen.

Nedlagte jernbanestationer i Danmark
Bygninger, konstruktioner og anlæg i Furesø Kommune
Ulrika Eleonora

Ulrika Eleonora er navnet på flere personer:

 Ulrika Eleonora den ældre (1656-1693) – svensk dronning, datter af Frederik III af Danmark og Sophie Amalie af Braunschweig-Lüneburg.
 Ulrika Eleonora den yngre (1688-1741) – svensk dronning (regerende dronning 1719-1720). Datter af Karl 11. af Sverige og Ulrika Eleonora af Danmark, gift i 1715 med Frederik 1. af Sverige (Fredrik af Hessen).
Chresten Forsom

Chresten Forsom (født 1980) er en dansk digter, færdiguddannet fra Forfatterskolen 2005.

Forsom debuterede 2009 med en digtsamling uden titel og omslag. Denne lanceringsmæssige besværlighed valgte digteren efter eget udsagn for at sikre, at intet uvedkommende stod mellem læseren og teksten. Værket fandt sin eksklusive udbredelse gennem forlagets bogklub.

Udgivelser 
 ingen titel, Anblik, 2009 (Digte)

Eksterne henvisninger 
 Omtale over Chresten Forsom i Information!
 Forlagets omtale

Digtere fra Danmark
Dansksprogede forfattere fra Danmark
Magnus Brahe

Magnus Brahe er navnet på flere personer:

 Magnus Brahe (1564-1633)
 Magnus Fredrik Brahe (1756-1826)
 Magnus Brahe (1790-1844)
 Magnus Per Brahe (1849-1930)
Mette Reissmann

Mette Reissmann (født 4. oktober 1963 i Esbjerg) er en dansk erhvervsjurist, tv-vært og politiker, der fra 2011 til 2019 og igen fra 2022 er medlem af Folketinget, valgt for Socialdemokratiet. I perioden 2010-2011 var hun desuden medlem af Københavns Borgerrepræsentation.

Baggrund 
Reissmann blev samfundssproglig student student fra Esbjerg Statsskole i 1982 og cand.merc.jur. i afsætningsøkonomi, EU-ret og komparativ kontraktret fra Handelshøjskolen i København i 1989. Hun har bl.a. arbejdet som økonomisk konsulent og fuldmægtig i Hafnia (1989-1992), som juridisk konsulent ved Lokale Pengeinstitutter 1992-1995 og som jurist ved Forbrugerrådet fra 1995 til 2000. I 2001 blev hun chefkonsulent i Forbrugerstyrelsen, og i 2004 direktør for Forbruger Europa. Hun blev juridisk direktør hos GE Money Bank i 2005, hvor hun arbejdede frem til 2007. Hun har derudover været ekstern lektor i jura på Copenhagen Business School i perioden fra 1992 til 2011.

Mette Reismann har tidligere været medlem af Realkreditankenævnet, Patientskadeankenævnet, Forbrugerklagenævnet og Pengeinstitutankenævnet. Hun er desuden været klummeskribent i Penge & Privatøkonomi. Hun har siden 2010 været medlem af Trygfondens Repræsentantskab.

Hun er endvidere kendt som vært TV3-programmet Luksusfælden siden 2007.

Politisk karriere 
Både ved Folketingsvalget i 2005 og 2007 blev Reissmann 2. stedfortræder i henholdsvis Vestre Storkreds og Københavns Storkreds.

Ved valget til Københavns Borgerrepræsentation i november 2009 blev hun valgt ind med 872 personlige stemmer. Hun var den socialdemokratiske politiker med 7. flest personlige stemmer. Hun blev samtidig udvalgt som ny politisk ordfører for Socialdemokratiet i København.

Hun blev ved Folketingsvalget i 2011 valgt ind for første gang med 3.154 personlige stemmer. Hun blev genvalgt ved valget i 2015 med 2.962, men røg ud ved valget i 2019. Hun blev genvalgt ved valget i 2022.

Referencer

Eksterne henvisninger 
 
 Mette Reissmann på Folketingets hjemmeside

Personer fra Esbjerg
Jurister fra Danmark
Tv-værter fra Danmark
Medlemmer af Københavns Borgerrepræsentation i 2000-tallet
Økonomer fra Danmark
Nuværende folketingsmedlemmer fra Socialdemokraterne
Folketingsmedlemmer i 2010'erne
Folketingsmedlemmer i 2020'erne
Erhvervskvinder
Perspektivkasse

En perspektivkasse var en indvendigt bemalet trekantet eller firkantet kasse.
Når beskueren så ind igennemem et eller to huller på forsiden, så han et virkelighedstro tredimensionalt rum: Måske møbleret med forskellige møbler og andre genstande, endda personer og husdyr, idet bemalingerne var udført så detaljeret og linearperspektivisk korrekt, at illusionen var fuldkommen. Lyset kom fra en åbning i kassen foroven. Beskueren var ikke i stand til fra kighullet at opfatte kassens indre kantethed eller billedets ydre begrænsninger. I den trekantede udgave er det muligt at udskifte tableauerne på samme måde, som man vender bladene i en bog. 

Perspektivkasser blev populære fra begyndelsen af 1600-tallet. I Oehlenschlägers Sanct Hans Aftens Spil 1803 optræder en gammel mand med en perspektivkasse.

Referencer 
 Perspektivkasser og matematik  
 Fra Oehlenslägers Sanct Hans Aften Spil

Eksterne henvisninger 

Kasse
Optiske apparater
Teknikhistorie
Tegninger
Billey Shamrock

Billey Shamrock Gleissner (født 31. januar 1964 i Solberga) er en svensk digter, oversætter, sangskriver, entertainer, musiker og troubadour.

Billey Shamrock startede sit første rockband i 1979, og fik samme år sine første digt publiceret. I 1982 kom hans første singel i eget navn: Super swede/People. Første egne CD «Billey» ble udgivet i 1995 og «Som om någonting har hänt» kom i 2005. Han har arbejdet som kunstner på heltid siden 1990 og har deltaget i svensk TV1, TV2 og TV4, og i landsdækkende radiosendinger i Sverige, Norge, Finland og Danmark. 1993-1996 deltog han i musicalen Jesus Christ Superstar i Dagny Kronlunds set, og 1998 i musikalen Hair.

Billey Shamrock har også deltaget i flere julecabareer på Mosebacke Etablissement i Stockholm, samt cabaretten «Owe – Billey Shamrock kör Thörnqvist» 1992. Han har vist at ca. 30 forskellige musikkfestivaler rundt om i Norden. Sammen med kolleger har han gjort flere lange turer i Sverige, Norge, Finland og Estland.

I STIM's register før han 153 sange og/eller tekster. Billey Shamrock har modtaget et STIM-stipendium i 1993 og ble valgt i Yrkestrubadurernas förening, YTF i 1999 og ble dens næstformann i 2000 og ble valgt i SKAP, Sveriges Kompositörers av populärmusik, 2003. I 2005 ble han en stormester i svenske Jeopardy!.

Billey Shamrock har oversat materiale fra flere skandinaviske musikere, inkludert Finn Kalvik, Tom Jackie Haugen og Kalle Zwilgmeyer.

Digtere fra Sverige
Sangskrivere fra Sverige
Musikere fra Sverige
Oversættere fra Sverige
Svensksprogede forfattere fra Sverige
Glenda Jackson

Glenda May Jackson, CBE (født 9. maj 1936 i Birkenhead, nær Liverpool, død 15. juni 2023) var en britisk skuespillerinde og politiker.

Hun fik filmdebut i 1963 og gennembrud som Charlotte Corday i Peter Brooks Marat/Sade (1967), først på scene, derefter i filmversionen. Hun vandt både Oscar-priser for Women in Love (Når kvinder elsker, 1969) og A Touch of Class (En pikant affære, 1973) og havde større roller i Mary, Queen of Scots (Marie Stuart, dronning af Skotland, 1972; som dronning Elizabeth 1.), Hedda (1975; som Hedda Gabler) og The Return of the Soldier (Soldatens hjemkomst, 1982). Hun gjorde indtryk som dronning Elizabeth 1. i fjernsynsserien Elizabeth R (1971). Hun viste talent for komedie i bl.a. Hopscotch (Den vilde flugt, 1980) og medvirkede siden i Turtle Diary (Skildpadde dagbog, 1985) og Business as Usual (1987).

Jackson var i perioden 1992-2010 medlem af Parlamentet for Labour og virkede siden indvælgelsen kun sporadisk som skuespiller.

Hun blev udnævnt til kommandør af Order of the British Empire i 1978.

Referencer

Eksterne henvisninger 

 

Skuespillere fra Storbritannien
Politikere fra Storbritannien
Oscar for bedste kvindelige hovedrolle
Personer tildelt Commander of the Order of the British Empire
Inger Marie Plum

Inger Marie Plum (født 9. april 1889 i København, død 2. september 1965 i København) var en dansk erhvervskvinde.

Hun var datter af grosserer Sophus Munk Plum (1847-1904) og Antonie Christine Elisabeth Marie Christiansen (1859-1910) og var født ind i den kendte Plum-slægt. Hun var det sjette barn ud af en store søskendeflok på 15, og da hun var færdig med skolen, tog hun 21 år gammel faglærerindeeksamen i historie på N. Zahles Seminarium. Samme år døde hendes moder imidlertid, og da faderen også var gået bort, måtte hun tage sig af sine ni yngste søskende, der ikke var myndige.

Samtidig hjalp hun sin ældre broder Paul Plum i hans smørengrosvirksomhed, som han havde videreført fra faderen, men som han i 1925 var nødsaget til at afstå til firmaet E.F. Esmann. To år senere havde han imidlertid etableret sin egen virksomhed under navnet P.M. Plum Eksport-Kompagni.

1931 blev hun medlem af selskabets bestyrelse, året efter prokurist, og da broderen døde i 1934, overtog hun ledelsen af firmaet og løste samtidig grossererborgerskab. Hun nød anerkendelse i en ellers helt mandsdomineret branche, og hun fik plads i to af de centrale faglige udvalg, Børsens Smørbedømmelsesudvalg og Smørnoteringsudvalget. Efter 2. verdenskrig betød, at tyngdepunktet i virksomhedens specialisering blev ændret fra smøreksport til eksport af kødkonserves. I 1960 lod hun sit firma indgå som datterselskab i konserveskoncernen Hafnia, og året efter trak hun sig helt ud af virksomheden.

Hun var også slægtshistorisk interesseret og skrevet bidrag til Metropolitanerbogen, 1939, udgav i 1959 Anetavle for 9 søskende Christiansen fra Flensborg om sin moders slægt og skrev en mindre afhandling om Plumfamiliens bidrag til den danske smørhandels historie i Erhvervshistorisk Årbog 1964.

Kilder 
 Dansk Kvindebiografisk Leksikon

Eksterne henvisninger 
 

Inger Marie
Danskere i 1900-tallet
Personer fra København
Erhvervskvinder
Grosserere fra Danmark
Personer i Dansk Kvindebiografisk Leksikon
Jennifer Jones

Jennifer Jones, egentlig Phyllis Isley, (født 2. marts 1919, død 17. december 2009) var en amerikansk filmskuespiller.

Hun blev med et slag berømt med titelrollen i The Song of Bernadette (Sangen om Bernadette, 1943; Oscar-pris). Hun var også populær i film som Duel in the Sun (Duel i solen, 1946), Love Is a Many-Splendored Thing (Den fryd, der rummer alt, 1955) og A Farewell to Arms (Farvel til våbnene, 1957). Senere havde hun kun sporadiske filmroller. Hun var fra 1949 gift med producenten David O. Selznick.

Eksterne henvisninger 

 

Skuespillere fra USA
Oscar for bedste kvindelige hovedrolle
Hollywood Walk of Fame
Personer fra Tulsa
Nantes kunstmuseum

Nantes kunstmuseum (Musée des Beaux-Arts de Nantes) er et fransk kunstmuseum i Nantes.

Det blev grundlagt i 1801 med købet af François Cacaults kunstsamlingen og har været placeret i Palais des Beaux-Arts siden 1900.

Samlinger 
Museet har en bred samling af malerier fra det 13. århundrede til moderne kunst. Heriblandt med værker fra:

 Gustave Courbet
 Eugène Delacroix
 Georges Dufrénoy
 Georges de La Tour
 Jean Auguste Dominique Ingres
 Claude Monet
 Giuseppe Penone
 Pablo Picasso
 Rousseau
 Wassily Kandinsky

Udvalgte malerier 

Kunstmuseer i Frankrig
Kunstmuseum
Museer etableret i 1801
Begravelse i Ornans

Begravelse i Ornans () er et oliemaleri fra 1851 af den franske maler Gustave Courbet. Motivet er hans grandonkels begravelse, som Courbet havde deltaget i tre år tidligere. Det er udstillet på Musée d'Orsay i Paris.

Malerier af Gustave Courbet
Malerier fra 1851
David O. Selznick

David O. Selznick (10. maj 1902 i Pittsburgh, Pennsylvania, USA – 22. juni 1965 i Hollywood, Californien, USA) var en amerikansk filmproducent.

Efter at have arbejdet for flere filmselskaber i Hollywood dannede han i 1936 sit eget, Selznick International Pictures. Hans største publikumstriumf var Gone with the Wind (Borte med blæsten, 1939). Da 2. verdenskrig brød ud, overtalte han Alfred Hitchcock til at rejse til USA, og var producent for dennes første amerikanske film, Rebecca (1940). Selznick var fra 1949 gift med skuespillerinden Jennifer Jones.

Filmografi (udvalg) 
 Anna Karenina (1935)
 Slægtens yngste (1936)
 Fangen på Zenda (1937)
 Hollywood bag kulisserne (1937)
 Intermezzo (1939)
 Skabt for hinanden (1939)
 Borte med blæsten (1939)
 Rebecca (1940)
 Troldbunden (1945)
 Duel i solen (1946)
 Sandheden om Mrs. Paradine (1947)
 Drømmen om hende (1949)
 Den tredje mand (1949)
 Farvel til våbnene (1959)

Eksterne henvisninger 

 
 

Filmproducere fra USA
Manuskriptforfattere fra USA
Jøder fra USA
Hollywood Walk of Fame
Personer fra Pittsburgh
Kilden (Courbet)

Kilden (fransk: La Source) er et oliemaleri fra 1862 af den franske maler Gustave Courbet.

Referencer 
 Kilden på Metropolitan Museum

Malerier af Gustave Courbet
Malerier fra 1862